**Ministru kabineta rīkojuma projekta**

**„Par Salacgrīvas ostas un priekšostas pārbūves akceptēšanu” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **Tiesību akta projekta anotācijas kopsavilkums** | | |
| Mērķis, risinājums un projekta stāšanās laiks (500 zīmes bez atstarpēm) | | Ministru kabineta rīkojuma projekts “Par Salacgrīvas ostas un priekšostas pārbūvi” nodrošinātu ostas konkurētspējas palielināšanos un stabilizētu ekonomisko situāciju, kā arī radītu priekšrocības veiksmīgai ostas attīstībai nākotnē. Tas sekmētu kravu pārkraušanas apjomus, galvenokārt, apaļkoksnes, šķeldas, keramzīta un granīta šķembu kravu veidiem. Kā arī projekts veicinātu ostas kuģošanas drošību, jo pašreizējās hidrotehniskās būves ir fiziski nolietojušās un pilnvērtīgi nepilda tām paredzētās funkcijas, tādejādi ierobežojot ostā ienākošu kuģu pārvietošanos un turpmāku apkalpošanu.  Rīkojuma projekts stāsies spēkā pēc tā pieņemšanas Ministru kabinetā. |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par ietekmes uz vidi novērtējumu” (turpmāk – Likums) 22.panta piektā daļa un sestā daļa, Ministru kabineta 2015.gada 13.janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” (turpmāk – noteikumi Nr.18) 76.4.apakšpunkts un 79.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Salacgrīvas ostas pārvalde (turpmāk arī – SOP), pamatojoties uz Likuma 22.panta pirmo daļu un noteikumu Nr.18 76.4.apakšpunktu, Satiksmes ministrijā 2018.gada 9.janvārī iesniedza iesniegumu Nr.1-11/005 „Par paredzētās darbības “Salacgrīvas ostas un priekšostas pārbūve\*” akceptēšanu”, kam pievienots SIA „Eiroprojekts” 2015.gada septembra Salacgrīvas ostas un priekšostas rekonstrukcijas ietekmes uz vidi novērtējuma noslēguma ziņojums (turpmāk – Noslēguma ziņojums) un Vides pārraudzības valsts biroja (turpmāk arī – VPVB) 2015.gada 18.decembra atzinums Nr.13 par Noslēguma ziņojumu (turpmāk – Atzinums). Atzinums derīgs līdz 2018.gada 18.decembrim.  *\*Piezīme: Ņemot vērā izmaiņas būvniecības regulējošos normatīvajos aktos, anotācijā lietotais termins “rekonstrukcija” aizstāts ar “pārbūve”.*  Minētajā iesniegumā ir norādīts, ka Salacgrīvas ostas pārvalde plāno veikt darbības, lai nodrošinātu Salacgrīvas ostas un priekšostas pārbūvi jeb Salacgrīvas ostas teritorijas attīstību, tajā skaitā ārpus ostai šobrīd noteikto robežu ietvara (akvatorijā) – uz ziemeļiem no esošā Ziemeļu mola un uz dienvidiem no esošā Dienvidu mola. Projekta ietvaros ir veikta ietekmes uz vidi novērtējuma (turpmāk - IVN) procedūra.  Projekta īstenošanas laikā Salacgrīvas ostas teritorijā (akvatorijā) un Baltijas jūras Rīgas jūras līcī paredzēts:   1. veikt ostas akvatorijas padziļināšanas darbus līdz -7m atzīmei; 2. jaunu sauszemes teritoriju būvēšana uz ziemeļiem no Ziemeļu mola un uz dienvidiem no pašreizējā Dienvidu mola; 3. jauna Dienvidu mola izbūve ~ 140m uz dienvidiem no pašreizējā Dienvidu mola; 4. piestātnes Nr. 9 un Nr.10 būvniecība; 5. krasta stiprinājumu būvniecība;   Paredzētās darbības (izņemot ostas akvatorijas padziļināšanas darbi) veicamas pēc jaunizbūvējamo sauszemes teritoriju iekļaušanas spēkā esošā teritorijas plānojumā vai lokālplānojumā, t.i. pēc 2009. gadā apstiprināto ūdeņu platību un neatbilstošo funkcionālo zonu sauszemē aizstāšanas ar atbilstošajām funkcionālajām zonām, piemēram, “Transporta infrastruktūras teritorija”, kā arī paredzētās darbības ārpus esošajām robežām veicamas pēc precizēto Salacgrīvas ostas robežu apstiprināšanas Ministru kabinetā.  Jaunās sauszemes teritorijas plānotas Baltijas jūras Rīgas jūras līča teritorijā blakus Salacgrīvas ostas teritorijai (Noslēguma ziņojums, 12. lpp, I pielikums “Salacgrīvas ostas un priekšostas attīstības plāns. Darbu sadalījums pa kārtām”).  Salacgrīvas ostas pārvalde ierosina ostas pārbūvi:   * lai, atbilstoši Latvijas ostu attīstības programmā (2014.-2020.) un Salacgrīvas ostas attīstības programmā (2015.-2025.) izvirzītajiem mērķiem, nodrošinātu Salacgrīvas ostas konkurētspējas palielināšanos, ostas ekonomiskā stāvokļa stabilizāciju, kā arī radītu priekšnoteikumus veiksmīgai ostas attīstībai nākotnē; * lai šo pasākumu īstenošanas rezultātā tiku iegūti divi jauni ostas izaugsmei nepieciešami moli - Ziemeļu mols (pārbūvēts), Dienvidu mols – (šo projektu ietvaros jaunuzbūvēts, nojaucot esošo) ar drošiem pieslēgumiem krastam, padziļināts un paplašināts kuģu kanāls un akvatorija ar apgriešanās laukumu priekšostas akvatorijā, kā arī tas dod iespējas nākotnē izbūvēt divas papildu piestātnes ar tām piegulošiem kravu laukumiem, paplašinot sauszemes teritoriju priekšostas zonā, esošā Dienvidu mola vietā un līdzšinējā seklajā piekrastē aiz Ziemeļu mola. * ostas saimnieciskās darbības atvirzīšanai nost no dzīvojamā sektora;   IVN procedūras laikā tika izvērtēts iespējamo ietekmju būtiskums, ko radītu ostas un priekšostas pārbūve, t.sk. Dienvidu mola izbūve ~ 140 m no esošā mola, akvatorijas padziļināšana, jaunu kravu laukumu izbūvi, krasta stiprinājuma un piestātņu būvniecība.  Ostas un priekšostas pārbūvei tika izvērtēti vairāki risinājuma varianti, no kuriem secināts:   * Salacgrīvas ostas pārbūve ir iespējama tikai Salacgrīvas ostas teritorijā, un tās būvēšana ārpus esošajām robežām nav Salacgrīvas ostas pārbūves alternatīva. Nav nepieciešams apgūt jaunas teritorijas, kamēr nav pilnībā izmantota jau esošā ostas teritorija; * Ostas paplašināšanās iekšzemes virzienā nav iespējama sakarā ar citu īpašnieku (ne ostas) zemju un pilsētas apbūves esamību gar visu ostas teritorijas iekšzemes austrumu kontūru, līdz ar to ostas faktiskā paplašināšanās uz sauszemes plānota tikai uz dienvidiem, kas ir vienīgais iespējamais apmērs līdz jau esošajai ostas robežai, tā ietver potenciālas platības ostas operāciju veikšanai. * IVN vērtētais maksimālās attīstības scenārijs paredz būvēt jaunu ostas sauszemes teritoriju jūrā visā līdzšinējās ostas sauszemes robežas platumā, neveicot izmaiņas ostas sauszemes robežās. Tam alternatīva var būt tikai samazināts robežu platums jeb paredzētās darbības īstenošana nepilnā apjomā. Līdz ar to IVN vērtējamā pārbūve noved līdz maksimālajai iespējamajai ostas paplašināšanai, kas realizējama, nemainot ostas esošās sauszemes robežas, toties apgūt visu, kas tajās ietilpst uz sauszemes, un visu, kas atrodas tām pretī jūrā. * Alternatīvas ar turpmāku ostas paplašināšanos, aktualizējot iespēju pievienot jaunas sauszemes teritorijas vai vēl vairāk palielinot pievienojamās jūras teritorijas, pagaidām nav paredzēts īstenot. Pašreizējā maksimālā programma ir ilglaicīgs pasākums gan īstenošanas ziņā, gan sasniegtā ostas kapacitātes pieauguma pietiekamības ziņā. * Attiecībā uz būvdarbu veikšanas un gultnes padziļināšanu, pastāv šaurs tehnoloģiju spektrs. Tehnoloģiju alternatīvas tika jau izvērtētas divos sākotnējos ietekmes uz vidi izvērtējumos: 2010. gadā, kad tika vērtēta ostas pārbūves tās esošajās robežās, un 2013. gadā, kad tika vērtēta ostas pārbūve, to paplašinot. 2010. gada vērtējums noslēdzās ar tehniskajiem noteikumiem, un plānotās darbības ir jau iespējams uzsākt. 2013. gada vērtējums noslēdzās ar lēmumu veikt IVN. Abos šajos sākotnējos izvērtējumos tika saņemti ekspertīžu novērtējumi un rekomendācijas, kas būtībā izslēdz videi un dabai nelabvēlīgāko tehnoloģisko alternatīvu tālāku izskatīšanu. Kā obligātas izvirza konkrētas tehnoloģijas, kas videi un dabai ir visnekaitīgākās. Attiecībā uz jaunu sauszemes teritoriju apgūšanu ir izvirzīts nosacījums, būvdarbus veikt no ostas vai nojaucamo attīrīšanas iekārtu teritorijas puses, būvdarbu laikā neskarot biotopus ārpus teritorijas, kurā tieši notiek paliekošā ostas paplašināšanās. Attiecībā uz gultnes padziļināšanas darbiem ir norādīts izmantot grunts sūcējus, kas rada ievērojami mazāku ietekmi uz vidi nekā grunts smēlējs. Tikai būvniecības noslēguma fāzē ir ieteikts piesaistīt grunts smēlēju, kad grunts sūcējs dziļumā sasniegs cieto morēnu. Šī tehnoloģiskā alternatīva ir ne tikai videi draudzīgākā, bet arī saimnieciski izdevīgākā, jo izsmelto grunti paredzēts pārsvarā izmantot jaunizbūvējamo kravu laukumu uzbēršanai, nevis deponēt. Ir paredzēts ar grunts sūcēju izņemto masu nogādāt pa hermētiskiem cauruļvadiem precīzi vajadzīgajā vietā, kas ir racionālākais risinājums no būvdarbu organizācijas viedokļa. Atsaucoties uz iepriekš minēto, ir izvirzītas dažādas alternatīvas, kas paredzētas atsevišķiem darbības aspektiem, nevis darbības veikšanai kopumā. Līdz ar to darbības veikšanai kopumā tiek izskatītas trīs kvantitatīvas alternatīvas, kas atšķiras ar paredzētās darbības mērķu kopuma sasniegšanas pakāpi:   0. alternatīva: ostas nepārbūvēšana un nepaplašināšana, tās ekspluatācijas turpināšanas pašreizējā stāvoklī.  1. alternatīva: ostas pārbūves īstenošana ostas teritorijā, nepaplašinoties ārpus tās, un veicot padziļināšanu.  2. alternatīva: ostas pārbūves īstenošana, paplašinoties ārpus ostas teritorijas un padziļināšana.  Paredzētās darbības neīstenošanas gadījumā (0. alternatīva) tiktu ierobežota ostas funkcionalitāte, ir nepieciešama periodiska gultnes padziļināšana ar līdzīgu ietekmi uz vidi kā paredzētās darbības īstenošanas gadījumā. 2. alternatīvas veicamo darbu apjoms kvantitatīvā nozīmē ir lielāks salīdzinājumā ar 1. alternatīvu, tādēļ tā radītu kopumā lielāku ietekmi uz vidi, bet jāņem vērā, ka visas iepriekš minētās alternatīvas, no ietekmes uz vidi viedokļa, ir pieļaujamas un īstenojamas, katras alternatīvas īstenošanas gadījumā ir aprēķināmi un kompensējami videi nodarītie zaudējumi atbilstoši to apmērām.    Likuma 20.panta desmitā daļa paredz, ka kompetentā institūcija atzinumā par ziņojumu, ja nepieciešams, norāda nosacījumus, ar kādiem paredzētā darbība ir īstenojama vai nav pieļaujama. Atbilstoša informācija par nepieciešamajiem nosacījumiem ir ietverta VPVB Atzinuma 6.nodaļā. Šie nosacījumi attiecas uz:   1. Padziļināšanas un būvniecības darbu izraisītajām vides pārmaiņām, ietekmes aspektiem un iespējamiem ierobežojumiem (6.3.1. punkts, 11.lpp); 2. Paredzētās darbības realizācijas rezultātā sagaidāmās hidroloģisko un hidroģeoloģisko apstākļu izmaiņām un ietekmes uz piekrastes dinamikas procesiem (6.3.2.punkts, 16. lpp.); 3. Ietekmi, kas saistīta ar bioloģisko daudzveidību un dabas vērtībām, tajā skaitā īpaši aizsargājamām dabas teritorijām, sugām un biotopiem, zivju resursiem un rekreācijas teritorijām (6.3.3.punkts, 22. lpp.); 4. Jauno ostas teritoriju ekspluatācijas radīto ietekmi (6.3.4.punkts, 29. lpp.); 5. Pārrobežu ietekmju iespējamības un to būtiskuma izvērtējumu (6.3.5.punkts, 30. lpp.);   VPVB Atzinumā norāda, ka ostas un priekšostas pārbūves realizācija var notikt tikai tādā gadījumā, ja tiek veiktas izmaiņas Salacgrīvas novada teritorijas plānojumā, kā arī, ja tiek veiktas izmaiņas normatīvajos aktos, kas noteic Salacgrīvas ostas robežas, jo šobrīd paredzēto darbību realizācija neatbilst Salacgrīvas novada teritorijas plānojumam un ir ārpus noteiktajām ostas teritorijas robežām.  Salacgrīvas ostas pārvalde 2018.gada 9.janvāra vēstulē Nr. 1-11/005 ir izteikusi lūgumu Satiksmes ministrijai paredzēto darbības “Salacgrīvas ostas un priekšostas pārbūve” virzīt akceptēšanai Ministru kabinetā. |
| 3. | Projekta izstrādē iesaistītās institūcijas | Salacgrīvas ostas pārvalde, Satiksmes ministrija. |
| 4. | Cita informācija | Salacgrīvas ostas valde 2017.gada 22.novembrī pieņēma lēmumu Nr.16 (prot. Nr.5.) par Salacgrīvas ostas pārvaldes paredzētās darbības – Salacgrīvas ostas un priekšostas pārbūves akceptēšanu”.  Salacgrīvas novada dome 2017.gada 28.decembrī pieņēma lēmumu Nr.403 (prot. Nr.16, 2.§) „Par paredzētās darbības “Salacgrīvas ostas un priekšostas rekonstrukcija” akceptēšanu”. Lēmums precizēts ar 2018.gada 17.janvāra lēmumu Nr.2 (prot. Nr.16, 2.§) “Par paredzētās darbības “Salacgrīvas ostas un priekšostas pārbūve” akceptēšanu”. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz Salacgrīvas pašvaldību, kuras administratīvajā teritorijā ir valdījumā jūras piekrastes daļas akvatorija divu kilometru platumā no jūras krasta līnijas, kurā Salacgrīvas ostas pārvalde plāno veikt Salacgrīvas ostas un priekšostas pārbūvi. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ir nepieciešams izdarīt grozījumus Ministru kabineta 2006.gada 30.maija noteikumos Nr.440 “Noteikumi par Salacgrīvas ostas robežu noteikšanu”. |
| 2. | Atbildīgā institūcija | Satiksmes ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Salacgrīvas ostas pārvaldes interneta vietnē ir ievietots paziņojums par paredzēto darbību <http://salacgrivaport.lv/par-mums/projekti/ivn>)  Salacgrīvas novada domes interneta vietnē ir ievietots paziņojums par Salacgrīvas ostas pārvaldes iesnieguma par paredzēto darbību saņemšanu un akceptēšanu <http://www.salacgriva.lv/lat/salacgrivas_novads/?text_id=41517> )  Satiksmes ministrijas interneta vietnē ir ievietots paziņojums par Salacgrīvas ostas pārvaldes iesnieguma par paredzēto darbību saņemšanu <http://www.sam.gov.lv/satmin/content/?cat=553>  Salacgrīvas ostas pārvalde 2013.gada 12.jūnijā iesniedza iesniegumu par sākotnējas IVN procedūras piemērošanu Valsts Vides dienesta Valmieras reģionālajā vides pārvaldē un Vides pārraudzības valsts birojā (turpmāk – VPVB), kā arī informēja par to Dabas aizsardzības pārvaldi. Ņemot vērā paredzētās darbības raksturojumu, VPVB 2014.gada 6.janvārī pieņēma lēmumu Nr. 13 „Par ietekmes uz vidi novērtējuma procedūras piemērošanu”, par to publicējot attiecīgu paziņojumu savā interneta vietnē [www.vpvb.gov.lv](http://www.vpvb.gov.lv).  Sabiedrība par paredzēto darbību tika informēta:   * sākotnējās sabiedriskās apspriešanas laikā, 12.02.2014 - 10.03.2014, publikācija reģionālajā laikrakstā “Auseklis”, informācija Salacgrīvas ostas pārvaldes interneta vietnē [www.salacgrivaport.lv](http://www.salacgrivaport.lv); * sabiedriskās apspriešanas sanāksmē, 04.03.2014. Sanāksmē piedalījās Salacgrīvas novada domes, Salacgrīvas ostas teritorijā strādājošo komercsabiedrību pārstāvji, viens Salacgrīvas pilsētas iedzīvotājs un SOP pārstāvji; * IVN Noslēguma ziņojuma sabiedriskās apspriešanas laikā, 01.10.2014 - 31.10.2014, SOP nodrošināja iespēju iepazīties ar visiem materiāliem Salacgrīvas ostas pārvaldes telpās, Salacgrīvas novada būvvaldē, ziņojuma izstrādātāja SIA “Eiroprojekts” interneta vietnē [www.eiroprojekts.lv](http://www.eiroprojekts.lv); * IVN ziņojumu sabiedriskā apspriešanas sēdē 16.10.2014. piedalījās ziņojuma izstrādātāji SIA “Eiroprojekts” un SOP pārstāvji; * SOP 2014.gada 3.decembrī iesniedza Noslēguma ziņojumu VPVB; * 03.03.2015.pamatojoties uz Likuma “Par ietekmes uz vidi novērtējumu” 20.panta 4. daļu, Noslēguma ziņojums atgriezts SOP pārstrādāšanai (VPVB 03.03.2015.Lēmums Nr.3-01/313). * SOP 2015.gada 3.decembrī iesniedza pārstrādāto IVN Noslēguma ziņojumu VPVB; * VPVB 18.12.2015. izdod atzinumu Nr.13 “Par Salacgrīvas ostas un priekšostas pārbūves ietekmes uz vidi novērtējuma ziņojumu”.   Sabiedriskās apspriešanas sēžu laikā paustais sabiedrības viedoklis, tika ņemts vērā Noslēguma ziņojuma sagatavošanas laikā. Rakstveida priekšlikumi netika iesniegti. |
| 2. | Sabiedrības līdzdalība projekta izstrādē | Ziņojuma sagatavošanas laikā tika organizētas publiskas sabiedriskās apspriedes, informācija publicēta SOP interneta vietnē [www.salacgrivaport.lv](http://www.salacgrivaport.lv), ziņojuma izstrādātāja SIA “Eiroprojekts” interneta vietnē [www.eiroprojekts.lv](http://www.eiroprojekts.lv), Vides pārraudzības valsts biroja interneta vietnē [www.vpvb.gov.lv](http://www.vpvb.gov.lv), publiski pieejama Salacgrīvas ostas pārvaldē un Salacgrīvas novada domē. |
| 3. | Sabiedrības līdzdalības rezultāti | Nav iebildumu par paredzēto darbību. |
| 4. | Cita informācija | Salacgrīvas ostas pārvalde veica sabiedrības informēšanas paredzētās darbības (Salacgrīvas ostas un priekšostas pārbūve) ietekmes uz vidi novērtējuma procedūras ietvaros, kas tika veikta laika posmā no 2014.gada 6.janvāra līdz 2015.gada 18.decembrim. Ietekmes uz vidi novērtējuma noslēguma ziņojuma sabiedriskā apspriešana noslēdzās 2014.gada 31.oktobrī. Līdz ar to sabiedriskā apspriešana tika īstenota atbilstoši Likuma tobrīd spēkā esošajām redakcijām (Likuma 2011.gada 1.decembra redakcija, spēkā ar 2011.gada 28.decembri; Likuma 2014.gada 5.jūnija redakcija, spēkā ar 2014.gada 3.jūliju), Ministru kabineta 2011.gada 25.janvāra noteikumiem Nr.83 „Kārtība, kādā novērtējama paredzētās darbības ietekme uz vidi”, Ministru kabineta 2015.gada 13.janvāra noteikumiem Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” . |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav ietekmes uz pārvaldes funkcijām un institucionālo struktūru. Nav paredzēta jaunu institūciju izveide, esošu institūciju likvidācija vai reorganizācija, ne arī to ietekme uz institūcijas cilvēkresursiem. |
| 3. | Cita informācija | Nav. |

Satiksmes ministrs U. Augulis

Vīza: Valsts sekretārs K. Ozoliņš

26.06.2018 13:03

2155

S.Klusa,   
[signe.klusa@sam.gov.lv](mailto:signe.klusa@sam.gov.lv)

67028154